Turkulaiselta putkiremonttityömaalta löytyi iso määrä tyhjiä kaljapurkkeja.

Turussa asuva Suvi Rauno, 20, törmäsi ikävään yllätykseen, kun hän kävi katsomassa kotinsa putkiremontin edistymistä. Suvi Rauno on ollut poikakaverinsa kanssa pari kuukautta evakossa putkiremontin vuoksi. Heillä on vuokrakolmio Raunistulassa sijaitsevassa kerrostalossa.

Nuoripari on säännöllisin väliajoin käynyt katsomassa remontin edistymistä. Sunnuntaina Suvi Rauno meni hakemaan asunnosta postia.

– Ajattelin, että jos posti olisi keittiön kaapissa. Sieltä löytyikin tyhjiä kaljatölkkejä.

Yhden irrotetun oven takana oli Raunon mukaan kaljatölkki piilossa. Maustekaapista löytyi vielä yksi kaljatölkki.

Suvi Rauno muistelee, että edellisen kerran hän avasi kaapin ovia kuukausi sitten. Silloin kaapit olivat tyhjiä.

– Meidän vuokranantajamme kävi tiistaiaamuna yllätysvisiitillä talossa. Hän näki ulkona yhden työmiehen, jolla oli kädessään kaljatölkki.

Oven takaa paljastui tyhjiä kaljatölkkejä­

Tölkkien paljastumisen jälkeen Suvi Raunolle ja hänen poikakaverilleen tuli heti mieleen, että työmiehet jäävät kaljoittelemaan asuntoon työpäivän jälkeen.

– Käyttävätkö raksamiehet asuntoa ryyppykämppänä. Se on kuitenkin meidän oma kotimme, siellä on meidän koko omaisuus.

Suvi Rauno otti sunnuntai-iltana yhteyttä työnjohtajaan. Mies lupasi selvitellä asiaa.

Työnjohtaja selostaa tiistaina IS:lle, ettei hänellä ole täyttä selvyyttä kaljatölkkien alkuperästä.

– Olen ollut sairauslomalla enkä ole päässyt perehtymään asiaan. Kummallinen tilanne.

Putkiremontin pääurakoitsijana on turkulainen linjasaneerauksiin erikoistunut yritys. Työnjohtajan mukaan pääurakoitsijan rakennusmiehet eivät ainakaan ole olleet asialla. Rakennusmiehet eivät ryypiskele työmaalla.

Yksi mahdollisuus työnjohtajan mukaan on, että kaljatölkit ovat peräisin aliurakoitsijalta, joka vastaa purkutöistä.

– Purkumiehet ovat mahdollisesti olleet asialla, työnjohtaja arvelee.